**Sub teiul din Copou**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Menirea vieţii tale e să te cauţi pe tine însuţi.” Mihai Eminescu

- Mă ninge iar și îmi aduc aminte

De versul tău, îl simt ca pe-un ecou

Venit din univers să mă alinte,

Trimis de un Luceafăr în Copou

Sub teiul argintiu plin de parfumul

Scrisorilor... Azi le desfac, încet,

Să-mi lumineze slova vie drumul

Și să parcurg întregul alfabet

Al poeziei. Plimbă-mă de mână

„Pe lângă plopii fără soț”, te-aștept,

Când zorii se aprind și-apoi îngână

Poemele care-mi pulsează-n piept!

- „Amorul unei marmore” rămâne

Sub teiu'-ncărunțit de-atâta dor

Ce-și ‘nalță ruga-n crengile bătrâne,

De-aș îndrăzni i-aș cere un favor...

Să înfloreasc-așa, în miez de iarnă,

„De-or trece anii”-n zborul lor prelung

Sub pașii tăi metafore s-aștearnă,

Într-un târziu și eu o să ajung

„Sara pe deal”, când luna se prăvale

Pe bolta poeziei. Un stilou

Va scrie pe destin o altă cale...

Ne-om regăsi sub teiul din Copou.

Ioan Grigoraș Liliana Trif